sykkel

**Hommersåk skole**

Forskrift om

ORDENSREGLER VED HOMMERSÅK SKOLE OG SFO

Gjeldende fra 27.11.2014

Forskriften er vedtatt av samarbeidsutvalget ved Hommersåk skole i møte 27.11.2014

**Innledning:**

Ordensreglementet har til hensikt å fremme samarbeid, trivsel, respekt og medansvar for alle i skolesamfunnet. *Alle elever har rett til et godt fysisk og psykososialt miljø som fremmer helse, trivsel og læring (Opplæringslovens §9A).*

**Regler som fremmer et godt og trygt psykososialt miljø:**

* Elever og voksne skal vise respekt for og ta vare på hverandre, både i skoletiden og på skoleveien.
* Mobbing og plaging av andre er ikke tillatt (jfr Oppl.l kap 9A).
* Negativ eller grov munnbruk mot elever og voksne er ikke tillatt.
* Bruk av vold mot medelever og voksne er ikke tillatt.
* Elevene skal ikke ha med seg farlige gjenstander eller våpen på skolen.
* Tobakk, snus og rusmidler er forbudt på skolen og i skolens lokaler (jfr. Oppl.l §9-5).

**Regler som fremmer god orden både inne og ute:**

* Ta godt vare på alt som tilhører skolen, både ute og inne, stelle pent med skolebøker og annet undervisningsmateriell.
* Elevene bidrar med å rydde og holde orden på skolens område, både inne og ute.
* Snop og brus (søtsaker) kan kun tas med etter avtale med skolens ansatte.

**Regler som fremmer læring:**

* Holde arbeidsro i timene og vise respekt for undervisningen
* Møte presis til timer og avtaler og ha med riktig utstyr og læremidler.
* Delta på aktivitetene som foregår på skolen
* Lekser og skolearbeid gjøres til avtalt tid.
* Datamaskinene og annet utstyr skal kun brukes til det som skolens ansatte har bestemt.
* Mobiltelefoner og annet kommuniserbart utstyr (f.eks musikkspillere og kamera) skal ikke brukes i skoletiden. Disse holdes avslått i sekken og kan kun brukes etter avtale mellom foresatte og skolen.

**Regler som fremmer trivsel og trygghet i skoletiden:**

* Alle har ansvar for å ta vare på hverandre.
* Elevene skal være på skolens uteområde i friminuttene. Det er kun lov å forlate området etter avtale med voksen. Tilsvarende gjelder opphold i klasserommene.
* I matpausen spiser elevene på rommene sammen med en av skolens ansatte, normalt kl. 10.45 – 11.00.
* I utelek (ballspill og annen lek) må det vises hensyn til medelever, voksne og skolebygg.
* Fotballspilling skal kun foregå på fotballbanen og fordeling av skolens baner respekteres.
* Snøballkasting er kun tillatt når skolens ansatte har gitt klarsignal og på anvist område.
* Elevene skal ikke leke med/ved sykkelstativene og syklene.
* Skolen bestemmer hvilke leker elevene kan ha med seg.

**Regler for bruk av sykkel, sparkesykkel, rulleskøyter og rullebrett:**

* Det er foreldrene som avgjør om elevene får sykle på skoleveien eller ikke.
* Skolen henviser til anbefalingene fra Trygg Trafikk ang. sykling til skolen: *Trygg Trafikk anbefaler at barn er 10 – 12 år før de bør få sykle alene i blandet trafikk. Nøyaktig når vil være avhengig av barnet og trafikkforholdene, og må vurderes av foreldrene selv.*
* De som sykler til skolen må bruke hjelm og sykkelen må være i forskriftsmessig stand. Når sykkel brukes ved skolens arrangement, skal hjelm benyttes.
* Syklene skal parkeres i/ved sykkelstativene, og det skal ikke sykles på skolens område så lenge skolen og SFO har åpent. Tilsvarende gjelder for sparkesykkel og rullebrett.

## **Sanksjoner:**

**Ved brudd på ordensreglementet brukes disse reaksjonene:**

* Vanligvis løser vi opp i ting ved å snakke sammen; elever, foreldre og lærere.
* Skriftlige meldinger til hjemmet brukes ved behov.

**I tillegg kan disse reaksjonene brukes:**

* Inndragning av saker som vi ikke ønsker på skolen, foresatte kontaktes i spesielle situasjoner.
* Ved ulovlig bruk av datamaskin kan eleven bli utestengt for bruk av datamaskin i en periode.
* Kommuniserbart utstyr og kamera som blir brukt uten avtale inndras og kan hentes etter skoletid etter avtale med foresatte.
* Bortvisning fra klassen resten av timen/arbeidsperioden etter faglærers avgjørelse, eller resten av dagen etter rektors avgjørelse (jfr. Oppl.l. §2-10).
* Midlertidig bytte av klasse – vedtaksmyndighet skolens rektor.
* Midlertidig eller permanent bytte av skole (jfr. Oppl.l. §8-1, 3.ledd - kommunaldirektøren).
* Bruk av vold, tyveri, grovt hærverk med mer kan bli politianmeldt.
* Ved mistanke om bruk eller besittelse av rusmidler, kan eleven, etter kontakt med foresatte, bli sendt hjem / hentet hjem av foresatte for resten av dagen. Rektor blir informert på forhånd.
* Erstatning for ødelagte ting;
  + Elever kan pålegges å rette opp skaden de eventuelt har påført skolens eiendom eller eiendeler (eks fjerne tagging, vaske gulv), dersom det ansees som hensiktsmessig.
  + Elever kan bli erstatningsansvarlig etter erstatningsrettslige regler. Foresatte er erstatningspliktige etter skadeerstatningsloven § 1-2 for inntil 5000 kroner.

**Saksbehandling:**

Før sanksjoner blir iverksatt, skal eleven ha anledning til å forklare seg muntlig og foresatte skal være informert. Alvorlige refsingstiltak, bl.a bortvisning, bytte av klasse/skole, vil være fattet i et enkeltvedtak (Forvaltningsloven §2) og kan påklages (Forvaltningsloven § 28).

## **Fravær:**

## Permisjon for flere dager må søkes skriftlig, helst 14 dager før fraværet.

* Skolen kan innvilge permisjon for inntil 14 sammenhengende dager – 10 skoledager
* Kontaktlærer kan innvilge permisjon for inntil 2 skoledager.

## Når en elev har gyldig fravær (f.eks sykdom), skal skolen/SFO gis beskjed om dette samme dag, gjerne via klassetelefon/e-post til kontaktlærer/SFO.

## Ved fravær utover 3 sammenhengende dager, kan skolen be om legeattest.

## Ved gjentatt forsentkomming, vil kontaktlærer ta kontakt med elevens foresatte.

## 

**Ikrafttredelse og kunngjøring**

Forskriftene kunngjøres ved hjemsending via ranselpost og ved publisering på skolens hjemmeside.

Reglementet er utarbeidet på grunnlag av Opplæringsloven § 2-9, § 2-10, §9-5 og § 9A, samt Rundskriv Udir-7-2005 *Om ordensreglement i grunnskoler og videregående skoler*.

**BEKREFTELSE**

Ber om at denne svarslippen returneres skolen.

Navn på elev: Klasse:

Jeg/vi bekrefter å ha lest ordensreglementet for Hommersåk skole.

Dato:

Foresattes underskrift:

Elevens underskrift: